b'\n_START_ARTICLE_\nFernando Arrabal\n_START_PARAGRAPH_\nFernando Arrabal Ter\xc3\xa1n (s. 11. elokuuta 1932) on espanjalais-ranskalainen kirjailija ja elokuvaohjaaja. H\xc3\xa4n syntyi Melillassa, kasvoi Ciudad Rodrigossa, Salamancan maakunnassa, ja suoritti yliopisto-opintonsa Madridissa._NEWLINE_Arrabalin is\xc3\xa4 vangittiin Espanjan sis\xc3\xa4llissodassa; h\xc3\xa4n katosi pysyv\xc3\xa4sti paettuaan viimeisest\xc3\xa4 vankilastaan 4. marraskuuta 1941._NEWLINE_Vuonna 1955 Pariisiin muuttanut Arrabal on kansainv\xc3\xa4lisesti tunnettu varsinkin n\xc3\xa4ytelm\xc3\xa4kirjallisuudellaan. H\xc3\xa4nest\xc3\xa4 tehtiin Kunnialegioonan ritari 14. hein\xc3\xa4kuuta 2005._NEWLINE_H\xc3\xa4nen teoksistaan on suomennettu Baal Babylone (Viva la muerte) (Viva la muerte! suom. Pekka Parkkinen. WSOY, 1973 ISBN 951-0-05812-2). Arrabalin n\xc3\xa4ytelmist\xc3\xa4 on suomeksi esitetty Fando ja Lis sek\xc3\xa4 Pique-nique en campagne nimill\xc3\xa4 Piknik, Aamiainen sotakent\xc3\xa4ll\xc3\xa4 ja Huviretki sotakent\xc3\xa4lle. H\xc3\xa4nen n\xc3\xa4ytelmist\xc3\xa4\xc3\xa4n on tehty muutamia elokuvasovituksia, ja Arrabal toimi itse ohjaajana elokuvissa Viva la muerte (1971) ja Saavun kuin hullu hevonen (J\xe2\x80\x99irai comme un cheval fou, 1973).'